Stampat-test tal-qari ... It-Tlieta u Għoxrin Ġimgħa taż-Żmien ta' Matul is-Sena Tnaddfu mill-ħmira l-qadima. Il-Ħaruf tal-Għid tagħna, li hu Kristu, hu maqtul! Qari mill-Ewwel Ittra ta' San Pawl Appostlu lill-Korintin Ħuti, kulħadd sama' li hemm iż-żína fostkom, u żína li anqas issibha fost il-pagani; jiġifieri li wieħed ikollu l-mara ta' missieru! U intom titkabbru! U mhux aħjar li bkejtu, biex dak li għamel dan il-ħażen jitwarrab minn fostkom! Jiena, ngħid għalija, imbiegħed mill-ġisem imma magħkom bl-ispirtu, ġa għamilt ħaqq minn min għamel dan, bħallikieku kont fostkom, fl-isem ta' Sidna Ġesù. Meta tiltaqgħu fil-ġemgħa, intom u l-ispirtu tiegħi bil-qawwa ta' Sidna Ġesù 5itilqu lil dan il-bniedem f'idejn ix-Xitan għall-qerda ta' ġismu, biex ruħu tkun salva f'Jum il-Mulej. Xejn ma hu sabiħ il-ftaħir tagħkom! Ma tafux li ftit ħmira ttalla' l-għaġna kollha? Tnaddfu mill-ħmira l-qadima ħalli tkunu għaġna ġdida, kif intom bla ħmira. Il-Ħaruf tal-Għid tagħna, li hu Kristu, hu maqtul! Nagħmlu festa, mhux bil-ħmira l-qadima, anqas bil-ħmira tal-qerq u tal-ħażen, imma bil-ħobż bla ħmira tas-safa u tas-sewwa. Il-Kelma tal-Mulej R/. Irroddu ħajr lil Alla R/. (9a): Mexxini, Mulej, fis-sewwa tiegħek Int m'intix Alla li tħobb il-ħażen; il-ħażin ma jsibx postu għandek. Ma jiqfux il-kburin quddiem għajnejk. R/. Int teqred min jitkellem bil-gideb. Nies qattiela u qarrieqa jistmellhom il-Mulej. R/. Ħa jifirħu dawk li jafdaw fik, u jithennew għal dejjem; ħarishom, u bik jithennew dawk li jħobbu 'l ismek. R/. AKKLAMAZZJONI QABEL L-EVANĠELJU Ġw 10, 27 In-nagħaġ tiegħi jisimgħu leħni, jgħid il-Mulej u jiena nagħrafhom, u huma jimxu warajja. EVANĠELJU Kienu moħħhom fih biex jaraw jekk ifejjaqx f'jum is-Sibt. Lq 6, 6-11 Qari mill-Evanġelju skont San Luqa F'jum is-Sibt Ġesù daħal fis-sinagoga u qagħad jgħallem. Kien hemm raġel li kellu idu l-leminija niexfa. Il-kittieba u l-Fariżej kienu moħħhom fih biex jaraw jekk ifejjaqx f'jum is-Sibt, ħalli b'hekk isibu fuqiex jixluh. Iżda hu għaraf ħsibijiethom, u qal lir-raġel li kellu idu niexfa: "Qum, u oħroġ fin-nofs!" Dak qam u ħareġ fin-nofs. U qalilhom Ġesù: "Ħa nistaqsikom ħaġa: X'jiswa nhar ta' Sibt, tagħmel il-ġid jew tagħmel id-deni? Issalva ħajja jew teqridha?". U xeħet ħarsa madwaru fuqhom ilkoll, u qal lir-raġel: "Midd idek!". Hekk għamel dak, u idu reġgħet saritlu qawwija u sħiħa. Iżda huma xegħlu bil-korla, u bdew jiddiskutu bejniethom x'se jagħmlu b'Ġesù. Il-Kelma tal-Mulej R/. Tifħir lilek Kristu
Qari tal-Quddies tat-Tnejn tat-XXIII ġimgħa matul is-Sena